एक साल में 310% ज्यादा लोग पहुंचे मंदिर, कोरोना के बाद 1.16 करोड़ ग्रेजुएट्स बेरोजगार
Youth visiting temples for jobs चीन में 2022 की तुलना में मंदिर जाने वालों की संख्या में 310% का इजाफा हुआ है। रॉयटर्स के मुताबिक, इनमें से ज्यादातर लोग वो हैं जो 1990 के बाद पैदा हुए हैं
चीन में 2022 की तुलना में मंदिर जाने वालों की संख्या में 310% का इजाफा हुआ है। रॉयटर्स के मुताबिक, इनमें से ज्यादातर लोग वो हैं जो 1990 के बाद पैदा हुए हैं। इसका मतलब है कि चीन में सबसे ज्यादा युवा मंदिरों का रुख कर रहे हैं। इसका सबसे बड़ा कारण नौकरी का अभाव बताया जा रहा है।
दरअसल, चीन में कोरोना के बाद इकोनॉमी सुस्त हो गई है। लॉकडाउन हटने के बाद से चीन में करीब 11.58 मिलियन यानी 1.16 करोड़ ग्रेजुएट्स बेरोजगार हैं। इसकी वजह जिनपिंग की जीरो कोविड पॉलिसी के साथ ही टेक्नोलॉजी और एजुकेशन सेक्टर पर लगाए जा रहे तमाम प्रतिबंध हैं। नौकरी की कमी के बीच चीन में युवा मंदिर शांति की उम्मीद में मंदिर जा रहे हैं।
मास्टर्स करने के बाद भी खाना बांटने का काम कर रहे युवा
चीन में अच्छी शिक्षा पाने वाले युवाओं का रिकॉर्ड वन-फिफ्थ हिस्सा इस वक्त बेरोजगारी से जूझ रहा है। स्टैटिस्टिक्स ब्यूरो के मुताबिक, चीन में 16 से 24 साल की उम्र के शहरी लोगों में बेरोजगारी फरवरी में 18.1% थी। ये मार्च में तेजी से बढ़कर 19.6% हो गई। वहीं पिछले जुलाई में बेरोजगारी दर 19.9% की रिकॉर्ड ऊंचाई पर पहुंच गई थी।
मीडिया रिपोर्ट्स के मुताबिक, नौकरियों के अभाव के बीच साल 2021 में चीन में 70 हजार से ज्यादा मास्टर डिग्री धारकों ने खाना बांटने का काम किया था।
इस साल 10 लाख नई नौकरियों का टारगेट
चीनी अधिकारी किसी भी हाल में इस हालात को सुधारना चाहते हैं जो सबसे बड़ा चिंता का विषय है। 2022 में चीन में 1 करोड़ 10 लाख नौकरियों के अवसर थे। इस साल के लिए ये टारगेट 1 करोड़ 20 लाख रखा गया है। अधिकारियों की कोशिश है कि पिछले साल की तुलना में इस साल 10 लाख ज्यादा नौकरियों के अवसर पैदा किए जा सकें।
कम वेतन पर नौकरी दे रहीं केटरिंग-ट्रैवल इंडस्ट्रीज
चीन में पिछले साल दिसंबर में COVID-19 प्रतिबंध हटाए जाने के बाद से अर्थव्यवस्था बेहतर हो रही है, लेकिन केटरिंग और ट्रैवल इंडस्ट्रीज में अभी भी कम वेतन पर नौकरी दी जा रही हैं। ऐसा इसलिए क्योंकि ये सेक्टर अभी भी कोविड के असर से उबर नहीं पाए हैं। ऐसे में कम स्किल वाली नौकरियों के लिए खराब सैलरी ही दी जा रही है। वहीं ग्रेजुएशन और पोस्ट-ग्रेजुएशन कर चुके युवा अपनी काबिलियत के आधार पर इन नौकरियों से दूरी बनाए हुए हैं।
100 साल पुराने स्टोरी कैरेक्टर के मीम हो रहे वायरल
नौकरी की कमी के बीच चीन में सोशल मीडिया पर कुछ मीम भी तेजी से वायरल हो रहे हैं। इसमें चीनी युवा खुद को 100 साल पुराने कैरेक्टर कॉन्ग यिजी से जोड़ रहे हैं। कॉन्ग 1919 में पब्लिश हुए एक शॉर्ट स्टोरी का मुक्य कैरेक्टर है। इसे मशहूर लेखक लू शुन ने अपने कलेक्शन कॉल टु आर्म्स में शामिल किया था।
इस मीम के जरिए युवा अपनी डिग्री का मजाक बना रहे हैं और बेरोजगारी के लिए सरकार को जिम्मेदार ठहरा रहे हैं। उनका कहना है कि अपनी डिग्री के मुताबिक नौकरी पाने के लिए वो विद्वानों पर निर्भर हैं। युवाओं के बीच बढ़ते गुस्से को देखते हुए चीन ने कॉन्ग यिजी हैशटैग सहित इन मीम्स पर बैन लगा दिया है।